สุเทพเรียกโบรกเกอร์-ตลท.หารือผลกระทบคดียึดทรัพย์
ตลท.เตรียมมาตรการรับมือวันพิพากษาคดียึดทรัพย์แล้ว เผยพรุ่งนี้รองนายกฯเรียกบล. บลจ. หารือถึงเสียงสะท้อนนักลงทุน
16 ก.พ. 2553

ตลท.เตรียมมาตรการรับมือวันพิพากษาคดียึดทรัพย์แล้ว เผยพรุ่งนี้รองนายกฯเรียกบล. บลจ. หารือถึงเสียงสะท้อนนักลงทุน
นางภัทรียา เบญจพลชัย กรรมการผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า หน่วยงานความมั่นคงโดยนายสุเทพ เทือกสุบรรณ รองนายกรัฐมนตรี ได้เชิญบริษัทหลักทรัพย์ (บล.) และบริษัทหลักทรัพย์จัดการกองทุนรวม (บลจ.) หารือในวันพรุ่งนี้ (17 ก.พ.) เพราะหน่วยงานทางรัฐอยากฟังความเห็นในส่วนของโบรกเกอร์และ บลจ.เพื่อจะสะท้อนความมั่นใจ เนื่องจาก บล.และบลจ.มีการพูดคุยกับลูกค้าอย่างต่อเนื่อง ส่วนทางตลท.เองขณะนี้ยังไม่ได้รับเชิญให้เข้าร่วมหารือด้วย แต่หากทางภาครัฐต้องการข้อมูลก็พร้อมที่จะเข้าร่วมหารือด้วย
อย่างไรก็ดี ด้านภาวะตลาดหุ้นเห็นได้ชัดว่าผู้ลงทุนได้มีการชะลอการลงทุนแล้ว โดยวานนี้ (15 ก.พ.) ปริมาณการซื้อขายได้ลดลงเหลือเพียงครึ่งหนึ่งของปริมาณการซื้อของวันปกติที่ 7,000 ล้านบาทต่อวัน ทั้งนี้ เป็นเพราะนักลงทุนมีการติดตามข้อมูลและปรับตัวอย่างใกล้ชิด แต่อย่างไรก็ตามอาจถือว่าเป็นจังหวะของผู้ลงทุนได้ เนื่องจากมีบริษัทจดทะเบียน (บจ.) ทยอยประกาศงบการเงินออกมาและหลายแห่งก็มีการผลประกอบการออกมาดี
ปัจจุบันตลท. มีมาตรการที่พร้อมรับมือในวันที่ 26 ก.พ.เป็นอย่างดี ซึ่งเห็นว่าไม่จำเป็นต้องเพิ่มมาตรฐานใดๆ ออกมา ส่วนการเตรียมตัวของคณะกรรมการข่าวลือที่เกิดความร่วมมือระหว่างกระทรวงการคลัง ตลท. สำนักงานคณะกรรมการกำกับหลักทรัพย์และตลาดหลักทรัพย์ ( ก.ล.ต.) และธนาคารแห่งประเทศไทย (ธปท.) นั้น ก็เชื่อว่าทุกฝ่ายที่เกี่ยวข้องมีการติดตามข้อมูลเป็นอย่างดี และหากเกิดมีความจำเป็นขึ้นมาก็เชื่อว่าจะมีการประสานงานได้เป็นอย่างดี